**Maa- ja metsätalousministeriön ehdotus toimiksi kalatalouden huoltovarmuuden parantamiseksi**

**1. Johdanto**

Maailmassa eletään toistuvien kriisien aikaa. Koronapandemia osoitti globaalin maailmantalouden heikkoudet ja sulki liikenneyhteyksiä ja markkinoita eri puolella maailmaa. Venäjän hyökkäyssota Ukrainaan puolestaan johti erityisesti energiakustannusten ja inflaation nousuun. Kasvava epävarmuus vaikeuttavat tulevaisuuden ennakointia ja luo monenlaisia uusia uhkakuvia. Suomen tulee varautua nykyistä paremmin uusiin ja odottamattomiin tilanteisiin.

Kala on ollut edellisinä kriisiaikoina tärkeää ravintoa. Kalat ovat edelleen merkittävä tuoreen eläinvalkuaisen hajautettu varanto eri puolella Suomea. Vesistöissämme on myös runsaasti vajaasti hyödynnettyjä kalavaroja, jotka kestävät pyynnin lisäämisen ja sopivat ravintoarvoltaan erinomaisesti ruoaksi. Iso osa tärkeimmästä kalavarastamme, silakasta, käytetään eläinten ruokintaan, mutta enenevässä määrin epäsuorasti kalanrehun kautta elintarvikkeena. Tätä raaka-ainetta voitaisiin enenevässä määrin käyttää suoraan ihmisravintona. Kalankasvatuksella on mahdollista parantaa Suomen heikkoa kalaomavaraisuutta merkittävästi. Kotimainen kalateollisuus toimii pääosin ulkomaisen kalan varassa, minkä vuoksi myös tuontikalan saatavuus on pystyttävä turvaamaan myös erilaisissa häiriö- ja poikkeustilanteissa.

Luonnonvarakeskus teki maa- ja metsätalousministeriön toimeksiantona selvityksen kalan huoltovarmuuden nykytilasta ja kehitysmahdollisuuksista Suomessa (liite). Selvityksessä nostetaan esiin monia kehityskohteita. Maa- ja metsätalousministeriö on tunnistanut selvityksen perusteella alla kuvatut toimenpiteet, joiden toteuttaminen on arvioitu tärkeimmäksi ja kiireellisimmäksi. Muut selvityksessä esiin nostetut toimenpiteet ovat myös tärkeitä ja ne tukevat toimialan kehitystä ja kestävää kasvua pitkällä aikajänteellä. Kannattava riittävän suurella tuotantomäärällä toimiva elinvoimainen kalatalouden arvoketju turvaa joustavan ruokahuollon erilaisissa häiriötilanteissa ja poikkeusoloissa.

Kalatalouden huoltovarmuuden parantamisen tavoitteena on, että toimialan kyky varautua ja sopeutua erilaisiin poikkeustilanteisiin on parantunut ja Suomen kalaomavaraisuutta pystytään nostamaan pitkällä aikajänteellä. Näin kalatalous pystyy myös tukemaan kansallisen elintarvikehuollon toimintaa entistä paremmin mahdollisissa poikkeustilanteissa. Huoltovarmuuden parantaminen on tunnistettu keskeiseksi toimeksi Petteri Orpon hallitusohjelmassa.

**2. Ehdotukset keskeisiksi toimenpiteiksi**

A. Kalatalous osaksi kansallista huoltovarmuustoimintaa

A1: Sisällytetään kalatalous osaksi kansallista huoltovarmuustoimintaa sekä toteutetaan kriittisimmät kalatalouden huoltovarmuutta tukevat toimenpiteet. Työn ohjaamista varten asetetaan kalatalouden huoltovarmuuden kehittämisestä vastaava ohjausryhmä, joka koordinoi kehitystyötä ja seuraa toimien toteutusta. Siirtymävaiheen jälkeen kalatalouden huoltovarmuustoimintaa ohjataan osana Huoltovarmuuskeskuksen elintarvikehuoltosektorin toimialakokonaisuutta.

A2: Laaditaan tarkempi toimintasuunnitelma erilaisia häiriötilanteita ja poikkeusoloja varten. Toimintasuunnitelmassa tunnistetaan eri tilanteiden riskit ja niiden edellyttämät toimenpiteet viranomais- ja yritystasolla.

A3: Varmistetaan, että kalatalousyritykset ovat tehneet tarvittavat henkilövaraukset (VAP-henkilövaraukset, vapautettu aseellisesta palveluksesta) kriittisiä töitä varten. Koulutetaan yrittäjiä häiriötilanteita varten, jotta jokainen toimija tietää paremmin asemansa ja tehtävänsä vakavissa häiriötilanteissa ja poikkeusoloissa.

B. Kalatalouden yritysten kriittisten toimintojen ja tuotantopanosten saatavuuden varmistaminen

B1: Turvataan keskeisten kalasatamien toiminta, kalastusalusten polttoaineen saanti sekä keskeisten kalankasvatus- ja jalostuslaitosten sähkön saanti sekä varaenergiajärjestelyt. Varmistetaan sähkön saatavuus ja kylmäketjun toimivuus kalatuotteiden logistiikassa ja säilytyksessä.

B2: Varmistetaan kalarehujen ja kalankasvatuksen muiden kriittisten tuotantopanosten (starttirehut, aminohapot, mineraali- ja kivennäisaineet, rokotteet ja lääkkeet) saatavuus. Turvataan kotimainen kalojen valintajalostus ja mädintuotanto ruokakalankasvatusta varten. Selvitetään tarve ja mahdollisuudet varastoida keskeisimpiä kalastustoimintaan vaadittavia pyydystarvikkeita.

C. Kalatalouden yritysten toimintaedellytysten parantaminen sekä kalan saatavuuden turvaaminen

C1: Toteutetaan kotimaisen kalan edistämisohjelmaa ja Manner-Suomen vesiviljelystrategiaa. Edistämisohjelma viedään osaksi yhteiskunnan ja elintarviketalouden laajempaa kehittämistä (elintarvikealan kehittämissuunnitelmat). Kala sisällytetään järjestelmällisesti osaksi suomalaista ruokapolitiikkaa.

C2: Selvitetään häiriötilanteiden ja poikkeusolojen vaatimat lainsäädännölliset joustot (kaupallinen kalastus, vapaa-ajankalastus ja kalankasvatus) sekä toteutetaan tarvittavat varautumistoimenpiteet. Kartoitetaan poikkeusoloissa käyttöönotettavissa olevia kalankasvatusalueita.

C3: Turvataan vakavissa häiriötilanteissa ja poikkeusoloissa kalan saatavuus jalostusyrityksille. Selvitetään mahdollisuutta turvata kalan tuontia Norjasta maiden välisellä kahdenvälisellä sopimuksella. Seurataan ja ennakoidaan lohen saatavuuteen vaikuttavia asioita. Turvataan kalan kulkuyhteydet Norja, Ruotsin, Ahvenanmaan ja Suomen välillä.

C4: Selvitetään silakkaa ja vajaasti hyödynnettyjä meri- ja järvikaloja hyödyntävän kotimaiseen kalan säilyketeollisuuden laajentamismahdollisuudet, jotta vakavissa häiriötilanteissa ja poikkeusoloissa voidaan tuottaa enemmän säilykkeitä yritysten varastoihin, varmuusvarastoihin ja kotimaiseen käyttöön.